SKRIFTLIG FORESPØRGSEL E-0997/01

af Giorgio Celli (Verts/ALE) til Kommissionen

(30. marts 2001)

Om: Planlagt turisthavn Torre Inserraglio Marína i nærheden af Serra Cicora i Nardò kommune (Lecce)

Nardò kommune (Lecce) har indledt de administrative procedurer efter ansøgning fra selskabet ICOS med henblik på at godkende det endelige projekt vedrørende turisthavnen Torre Inserraglio Marína, der skal bygges i Serra Cicora.

Projektet kommer til at omfatte et samlet areal på 72 000 m2 med følgende: udgravning af et indre bassin på 42 000 m2, en indsejlingskanal 55 m lang og 35 m bred, to ydre moler, der går ud i havet, den ene 148 m lang og den anden 15 m lang, forskellige infrastrukturer på land med et samlet areal på 27 000 m2 (bl.a. en parkeringsplads til over 300 biler, forbindelsesveje og to forvaltningsbygninger). Det valgte område ligger ca. 4 km fra lokalitet af fællesskabsbetydning IT9150013 - Palude del Capitano, ca. 1,1 km fra lokalitet af fællesskabsbetydning IT9150007 - Torre Uluzzu og støder op til IT9150024 - Torre Inserraglio.

Udgravningen af indsejlingskanalen til havnen vil berøre en klippestrækning med et naturområde, der betegnes som havklipper på Middelhavskysterne (med endemisk limonium) (havlavendel) og anerkendes som en lokalitet af fællesskabsbetydning i henhold til direktiv 92/43/EØF(1). Store områder af den udvalgte lokalitet er dækket af Middelhavsmaki, som er fredet både i henhold til national og regional lovgivning. Lokaliteten indeholder også forskellige orkidearter (Orchis Morio, Orchis papilionacea, Ophrys tenthredinifera) som er fredet i henhold til CITES-konventionen.

Ca. 2,5 km fra kysten ligger zone A (det fredede havområde Porto Cesareo)(2). Endvidere kommer den planlagte marina til at ligge bare 20 m fra den veludstyrede Porto Selvaggio regionalpark, og lige ved siden af en meget betydningsfuld arkæologisk lokalitet, som Lecce Universitets palæontologiske afdeling har foretaget udgravninger i over tre år(3).

Den pågældende lokalitet er tillige underlagt forskellige byggerestriktioner(4). Selskabet ICOS's ihærdighed skyldes, at det også ejer det nærliggende boligområde Torre Inserraglio (som i øvrigt er placeret lige midt i Torre Inserraglio, lokalitet af fællesskabsbetydning).

I sommeren 2000 blev der fjernet en række klipper på den strand, der tilhører boligområdet, for at bygge en cementslisk til både, uden at der blev foretaget en vurdering af miljøindvirkningen. Boligområdet, som for øjeblikket er ved at blive udvidet, er således en snedig måde at ændre hele området for evigt.

I Nardò kommune er der blevet nedsat en borgerkomité bestående af miljøorganisationer, politiske partier og borgere, der er modstandere af det pågældende projekt på grund af de ødelæggende virkninger, det vil få for det lokale miljø.

Kan Kommissionen sørge for, at:

- der gennemføres en vurdering og undersøgelse af miljøindvirkningerne med henblik på at sikre, at projektet er i overensstemmelse med kravene i miljøindvirkningsvurderingen?

- Kan Kommissionen oplyse, hvilke foranstaltninger den agter at træffe for at beskytte de ovennævnte lokaliteter af fællesskabsbetydning?

- Kan Kommissionen bekræfte, om arbejdet i forbindelse med opførelsen af boligområdet Torre Inserraglio på en lokalitet af fællesskabsbetydning af samme navn har medført en eventuel overtrædelse af Fællesskabet lovgivning om naturtyper (direktiv 92/43/EØF) og om miljøindvirkningsvurdering (direktiv 97/11/EF(5))?

- Kan Kommissionen undersøge, om der er grundlag for at indlede en traktatovertrædelsesprocedure?

(1) EFT L 206 af 22.7.1992, s. 7.

(2) Oprettet ved italiensk ministerielt dekret af 12.12.1997.

(3) For nogle måneder siden anmodede universitetet officielt om, at der fastlægges byggerestriktioner af arkæologiske årsager. Udgravningsarbejdet langs med kysten i forbindelse med projektet ville varigt skade enhver forskning langs kystområdet, som - ifølge universitetet - forventes at afsløre tegn på menneskelig beboelse helt tilbage til den neolitiske periode. Lecce Universitet har allerede underrettet det arkæologiske fredningskontor i Taranto og myndighederne med ansvar for miljøbeskyttelse i Bari om dets bekymringer. Hidtil har det imidlertid ikke modtaget noget svar.

(4) Jf. L 1497/39 (nu ophævet og erstattet af en fælles lovtekst med lovgivningsbestemmelser vedrørende beskyttelse af den kulturelle og miljømæssige arv i henhold til artikel 1 i L 352/97, godkendt ved lovdekret nr. 490 af 29.10.1999); restriktioner i medfør af den generelle byggeplan, der finder anvendelse på E2-områder; landbrugsområde med fredet landskab; restriktioner i medfør af undtagelser fra den almindelige byggeplan, der finder anvendelse på E4-områder, biologisk fredede områder.

(5) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(14. juni 2001)

Artikel 6 i direktiv 92/43/EØF af 21. maj 1992 om bevaring af naturtyper samt vilde dyr og planter indeholder bestemmelser om beskyttelseskrav hvad angår særlige bevaringsområder (Special Conservation Areas (SCA)). I henhold til artikel 4, stk.5, i nævnte direktiv gælder disse krav ligeledes for lokaliteter af fællesskabsbetydning (Sites of Community Importance (SCI)), når de på basis af listen over foreslåede lokaliteter af fællesskabsbetydning (pSCI) vedtages i overensstemmelse med den fremgangsmåde, der er fastsat i artikel 4, stk. 2. Der er endnu ikke blevet udpeget nogen SCA, og listen over SCI er heller ikke blevet vedtaget endnu. Med henvisning til foreslåede lokaliteter af fællesskabsbetydning, særlig når de omfatter højtprioriterede naturtyper og arter har medlemsstaterne imidlertid visse forpligtelser til at handle på en sådan måde, at direktivets formål ikke sættes på spil. Selv uden fællesskabsliste rådes medlemsstaternes myndigheder til i det mindste at afholde sig fra alle aktiviteter, der måtte forringe en foreslået lokalitet.

På grundlag af de oplysninger, det ærede medlem har givet, falder det foreslåede område til anlæg af lystbådehavnen ikke ind under nogen af de tre foreslåede lokaliteter af fællesskabsbetydning IT9150013, IT9150007 og IT9150024. Der er ikke blevet fastslået eventuelle påvirkninger af disse lokaliteter. Da der ikke foreligger yderligere oplysninger om, hvordan naturtyper og arter måtte påvirkes af projektet, kan der ikke formodes væsentlige virkninger af projektet på de nævnte lokaliteter. Det er desuden ikke indlysende, at udgravning af indsejlingskanal falder inden for området af en pSCI.

I lyset af de oplysninger, det ærede medlem har givet, og af de ovenfor nævnte i øjeblikket gældende lovbestemmelser vedrørende foreslåede lokaliteter af fællesskabsbetydning (pSCI), kan det ikke formodes, at det pågældende projekt vil få væsentlige virkninger for de foreslåede SCI IT9150013, IT9150007 og IT9150024.

Det af det ærede medlem nævnte projekt forekommer at være et projekt under bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), ændret ved direktiv 97/11/EF(2) (12 b lystbådehavne). For projekter anført i bilag II til nævnte direktiv skal medlemsstaterne afgøre sag-for-sag eller ved hjælp af grænseværdier eller kriterier, om projektet skal underkastes en vurdering i overensstemmelse med artikel 5-10. Denne undersøgelse kaldes screening.

VVM-lovgivningen for Regione Puglia (Deliberazione della Giunta Regionale 22 luglio 1997 n. 4444 Recepimento da parte della Regione Puglia del DPR 12.4.1996 in materia di VIA) siger, at lystbådehavne af enhver størrelse skal undersøges for at afgøre, om de skal underkastes en VVM-procedure. Den italienske lovgivning sikrer således, at lystbådehavne i Regione Puglia underkastes en screening. Forpligtelsen til at udføre en screening i henhold til direktiv 85/337/EØF som ændret, hvad angår lystbådehavne, er således vel gennemført i dette specifikke tilfælde. Når national lovgivning overholder fællesskabslovgivningen, og der ikke er noget tegn på at formode, at den vil blive overtrådt, finder Kommissionen, at der ikke er grundlag for at gribe ind. Medmindre det tydeligt fremgår med henvisning til et specifikt projekt, at de ansvarlige myndigheder ikke har til hensigt at foretage en screening, eller de har undladt at udføre den, er Kommissionen forpligtet til at konkludere, at der ikke kan formodes at være tale om overtrædelse. I betragtning af mangel på specifikke klagepunkter vedrørende anvendelse af VVM-proceduren i det specifikke tilfælde, kan der i øjeblikket ikke konstateres nogen overtrædelse.

Med hensyn til boligkomplekset Torre Inserraglio (i den foreslåede lokalitet af fællesskabsbetydning IT9150024) er der ikke givet nogen oplysninger om opførelsestidspunkt eller størrelse. Der er ingen oplysninger om natyrtyper eller arter, som måtte berøres heraf. Cementslisker til både er ikke omfattet af direktiv 85/337/EØF som ændret. På basis af de oplysninger, det ærede medlem har givet med henvisning til boligkomplekset Torre Inserraglio, foreligger der ikke bevis for overtrædelse af direktiv 92/43/EØF eller 85/337/EØF som ændret.

Skulle Kommissionen få yderligere oplysninger med tydeligt bevis på, at fællesskabslovgivningen er overtrådt i det specifikke tilfælde, vil den i sin egenskab af vogter af EF-traktaten ikke tøve med at træffe alle nødvendige foranstaltninger, herunder overtrædelsesprocedurer i henhold til artikel 226 (tidl. artikel 169) i EF-traktaten for at påse, at relevante fællesskabsbestemmelser overholdes.

(1) EFT L 175 af 5.7.1985.

(2) EFT L 73 af 14.3.1997.